
Merre tart a pálinkaipar? A kereskedelmi pálinkafőzdék vagyoni, pénzügyi, és jövedelmi helyzetének átfogó elemzése

„A jó magyar pálinkának nincsen párja”- tartja a mondás. Egy igazi hungarikumról van szó, amelyre méltán lehet büszke minden magyar. A hagyomány szerint a pálinka adja az erőt, de vajon a kereskedelmi pálinkafőzdék is ezt az erőt képviselik?
A pálinka ma már egyre nagyobb népszerűségnek örvend, hiszen rengeteg féle létezik, mindenki megtalálhatja a magának legmegfelelőbbet, legyen az ágyas vagy érlelt, házi vagy épp kereskedelmi forgalomban kapható. Akik a házi pálinkáért rajonganak nyilván örömmel fogadták a 2010. szeptember 27-én bevezetésre került jövedéki adótörvény módosítást, ismertebb nevén a pálinkatörvényt, amely törvényes keretek közt lehetővé teszi az otthoni pálinkafőzést. A módosítást természetesen a bérfőzdék már nem fogadták ilyen derűvel, hiszen működésük forgott kockán.
Dolgozatom első részében megvizsgáltam, hogy a jövedéki adótörvény módosítása miként hatott a bérfőzdékben illetve a kereskedelmi pálinkafőzdékben lefőzött mennyiségekre. Az elmúlt három év időjárásadatait figyelembe véve elemeztem a gyümölcsárakat. Kalkulációt végeztem az otthoni pálinkafőzéssel és bérfőzetéssel kapcsolatban, majd kapott eredményeimet összehasonlítottam.
Kutatásom a hazai kereskedelmi pálinkafőzdék vagyoni, pénzügyi és jövedelmi helyzetének elemzésére irányult. A vizsgálatot a hazai kereskedelmi főzdék teljes körére vonatkozóan végeztem el az elmúlt három évre vonatkozóan a nyilvánosságra hozott beszámolók alapján.
Munkám során hipotéziseket állítottam fel a vállalatok működésével kapcsolatban.



